### NN 134/2024 (20.11.2024.), Pravilnik o načinu anonimizacije, objave i pretraživanja anonimiziranih sudskih odluka

MINISTARSTVO PRAVOSUĐA, UPRAVE I DIGITALNE TRANSFORMACIJE

2203

Na temelju članka 6. stavka 7. Zakona o sudovima (»Narodne novine«, broj 28/13, 33/15, 82/15, 82/16, 67/18, 21/22, 16/23, 155/23 i 36/24), ministar pravosuđa, uprave i digitalne transformacije, uz prethodno mišljenje predsjednika Vrhovnog suda Republike Hrvatske, donosi

PRAVILNIK

O NAČINU ANONIMIZACIJE, OBJAVE I PRETRAŽIVANJA ANONIMIZIRANIH
 SUDSKIH ODLUKA

Članak 1.

Ovim se Pravilnikom propisuje način anonimizacije, objave i pretraživanja anonimiziranih sudskih odluka kojima se postupak dovršava i koje se javno objavljuju na posebnoj mrežnoj stranici (dalje u tekstu: sudske odluke).

Članak 2.

Anonimizacijom se u izvornom tekstu sudske odluke vrši zamjena ili ispuštanje dijelova teksta zbog poštivanja pravila o zaštiti osobnih podataka.

Članak 3.

(1) U sudskim odlukama anonimiziraju se:

1. imena, prezimena i nadimci fizičkih osoba

2. nazivi obrta

3. adrese fizičkih osoba, i to, ulica, kućni broj, poštanski broj, broj kata, broj objekta, broj stana, grad, općina, naselje, županija, regija i država, broj poštanskog sandučića i drugi podaci koji identificiraju adresu fizičke osobe

4. adrese elektroničke pošte fizičkih osoba

5. osobni identifikacijski brojevi, matični brojevi, jedinstveni brojevi subjekata, porezni brojevi, registarski brojevi, brojevi osobnih dokumenata i dozvola, brojevi bankovnih računa, brojevi polica osiguranja, brojevi vrijednosnih papira, brojevi katastarskih čestica, brojevi zemljišnoknjižnih uložaka i brojevi poduložaka u knjigama položenih ugovora, komunikacijski brojevi (telefona, mobitela, IP adrese, IMEI brojevi, brojevi SIM kartica), brojevi šasija i motora, serijski i tvornički brojevi oružja, brojevi brojila i pretplatnički brojevi

6. nazivi katastarskih općina

7. brojevi i slova u registarskim oznakama

8. dani i mjeseci u datumima rođenja i smrti.

(2) Iznimno od stavka 1. ovoga članka, ne anonimiziraju se:

1. imena i prezimena sudaca, predsjednika i članova sudskih vijeća te sudskih zapisničara

2. imena, prezimena i adrese sudionika sudskih postupaka koji djeluju u službenom svojstvu (državni odvjetnici, zamjenici državnih odvjetnika, odvjetnici, javni bilježnici, stečajni upravitelji, povjerenici u postupcima stečaja potrošača, stalni sudski vještaci, stalni sudski tumači, ad hoc imenovani vještaci i tumači i dr.)

3. imena i prezimena osoba koje se navode u naslovu ili tekstu sudskih predmeta koji se objavljuju u neanonimiziranom obliku

4. imena i prezimena osoba u nazivima javnopravnih tijela i pravnih osoba

5. imena i prezimena autora literature koja se navodi u odluci

6. povijesne ličnosti, fiktivni, mitološki i religijski likovi.

(3) Sudac koji donese sudsku odluku može odlučiti i da se pojedini dijelovi teksta sudske odluke dodatno anonimiziraju ako bi se bez toga mogle identificirati osobe čiji se identitet štiti anonimizacijom ili radi sprječavanja otkrivanja tajnosti podataka.

Članak 4.

(1) Podaci iz članka 3. ovoga Pravilnika automatski se anonimiziraju na sljedeći način:

1. imena, prezimena i nadimci osoba zamjenom s nasumično odabranim velikim slovima (npr. H, HA, HAG), pri čemu algoritam bira nasumične inicijale te uvijek iznalazi novu kombinaciju za novu osobu

2. nazive obrta uglatim zagradama s riječi: »obrt« između njih ([obrt])

3. adrese uglatim zagradama s riječi: »adresa« između njih ([adresa])

4. adrese elektroničke pošte uglatim zagradama s riječima: »adresa elektroničke pošte« između njih ([adresa elektroničke pošte])

5. brojevi uglatim zagradama s naznakom vrste broja između njih (npr. [osobni identifikacijski broj])

6. nazivi katastarskih općina uglatim zagradama s riječima: »katastarska općina/k.o.« između njih ([katastarska općina/k.o.])

7. registarske oznake uglatim zagradama s riječima »registarska oznaka« između njih ([registarska oznaka])

8. dani i mjeseci u datumu rođenja i datumu smrti zvjezdicama (npr. \*\*.\*\*.1999.).

(2) Anonimizacija iz članka 3. stavka 3. ovoga Pravilnika vrši se zamjenom dijela teksta sudske odluke koji se dodatno anonimizira trotočjem.

(3) Anonimizirani podaci iz stavka 1. točke 1. ovoga članka koriste se kroz cijeli tekst sudske odluke u jednakom obliku.

Članak 5.

(1) Anonimizacija i objava sudskih odluka provode se kroz sustav ANON kao dio programskog rješenja za anonimizaciju i objavu sudskih odluka, povezan sa sustavom eSpis, koji u sustav ANON šalje relevantne metapodatke o sudskim predmetima i odlukama te dokumente sa sudskim odlukama.

(2) Objava anonimiziranih sudskih odluka provodi se po isteku roka od 15 dana, a najkasnije 60 dana od otpreme sudske odluke.

Članak 6.

(1) Sudske se odluke indeksiraju prema zakonskom i stvarnom kazalu.

(2) Zakonsko kazalo je popis odredbi zakona i drugih propisa koji su hijerarhijski kategorizirani prema granama prava, ključnih za suštinu i na kojima se temelji sudska odluka.

(3) Stvarno kazalo je hijerarhijski popis opisnih i analitičkih pravnih pojmova koji su sadržani u određenoj sudskoj odluci, a koji odražavaju njezin bitni sadržaj.

(4) Indeksiranje sudskih odluka omogućuje pretraživanje, a kazala iz ovog članka dostupna su na mrežnoj stranici na kojoj se sudske odluke objavljuju.

Članak 7.

(1) Prvostupanjske sudske odluke anonimiziraju se i indeksiraju automatski uz mogućnost dodatne ručne anonimizacije i indeksacije.

(2) Anonimizaciju i indeksaciju odluka viših sudova i Vrhovnog suda Republike Hrvatske obavljaju osobe ovlaštene za rad u sustavu ANON na temelju prijedloga automatske anonimizacije i indeksacije sustava ANON.

Članak 8.

Anonimizirane sudske odluke objavljuju se na posebnom javno dostupnom internetskom portalu.

Članak 9.

Sudske odluke viših sudova bitne za sudsku praksu i odluke Vrhovnog suda Republike Hrvatske posebno se označavaju u sustavu ANON.

Članak 10.

Popis sudskih odluka iz članka 1. te zakonsko i stvarno kazalo iz članka 6. stavaka 2. i 3. ovoga Pravilnika, kao i njihove izmjene i dopune utvrđuje Stalno verifikacijsko tijelo za sustav eSpis.

Članak 11.

Stupanjem na snagu ovog Pravilnika sudske odluke iz informacijskog sustava SupraNova prenijet će se u sustav ANON.

Članak 12.

Ovaj Pravilnik objavit će se u »Narodnim novinama«, a stupa na snagu 1. siječnja 2025.

Klasa: 011-02/24-08/06

Urbroj: 514-03-02-01-01/01-24-05

Zagreb, 6. studenoga 2024.

Ministar
 Damir Habijan, v. r.